**מכבי קריית מוצקין** היא קבוצת כדורסל ישראלית מהעיר קריית מוצקין, המשחקת בליגה הארצית.

סמל הקבוצה בתקופת האיחוד עם קריית אתא
סמל מחלקות הנוער של המועדון

היסטוריה
--------

הקבוצה הוקמה באמצע שנות ה-50 אם כי קיימים תעודים מצולמים עוד משנות ה-40. בשנת 1945 שחקו בקבוצת הנוער בין השאר: צביקה אורנשטיין, קלמן מגן, לימים אלוף בצה"ל ומפקד אוגדה בסיני והרצל שפיר, לימים מפכ"ל המשטרה. בין השנים 1958 ל-1966 שיחקה הקבוצה בליגה הבכירה במשך 8 עונות רצופות, כשהישג השיא שלה היה המקום השישי[1]. השחקנים הבולטים של הקבוצה היו שלמה דובדבני, יצחק גודס (אביו של גיא גודס), דן אייק (אייל), חנוך ברקון, חיים קסטן, שלמה בן זאב ובעונת 2016/2017 אף שיחק בה לאחר חזרתו מפרישה עידו קוז'יקרו. בשנים 1964–1966 זכתה קבוצת הנוער של המועדון פעמיים ברציפות בגביע מכבי ישראל. בעונת 1976/77 זכתה קבוצת הנוער של המועדון בגביע המדינה לנוער לאחר ניצחון בגמר מול מכבי תל אביב בתוצאה 86–92. בעונת 1978/79 זכתה קבוצת הנוער של המועדון באליפות המדינה לנוער.

בעונת 1983/84 חזרה לליגת העל לעונה אחת בלבד. וכך גם בעונות 1989/90, 1997/98, ובעונת 1999/00. בעונת 1993/94 זכתה קבוצת הנוער בפעם השנייה בתולדותיה בגביע המדינה לנוער עת ניצחה בגמר את מכבי רחובות בתוצאה 79–81, בשורות הקבוצה שיחק מאיר טפירו. בעונת 1994/95 זכתה קבוצת הנוער בפעם השנייה בתולדותיה באליפות המדינה לנוער.

בקיץ 2000, לאחר שהקבוצה סיימה במקום האחרון וירדה לליגה השנייה, חתמו מנהליה על חוזה איחוד עם אליצור קריית אתא (שהעפילה לליגת העל) והקבוצה נקראה קריית אתא-מוצקין. בסיום עונת 2002/03 נפרדו הקבוצות. ביולי 2003 פנה ראש העיר חיים צורי לרפי גידרון ואלי הבר, שחקן עבר של הקבוצה בתחילת שנות ה-90, על מנת להקימה מחדש. בתום עונת 2003–2004 העפילה מכבי קריית מוצקין לליגה א'.

### עלייה לליגה הארצית

בעונת 2006–2007 העפילה הקבוצה לליגה הארצית, שם שיחקה עד לעלייתה ללאומית בעונת 2016/17.

בסך הכל שיחקה הקבוצה במשך 12 עונות (לא כולל שנות האיחוד) ב-5 קדנציות בליגת העל.

את עונת 2016/17 פתחה מוצקין עם הפסד להפועל עכו ולאחר מכן עם רצף של 13 ניצחונות כולל ניצחון חוץ על מוליכת הטבלה אליצור נתניה. בתום העונה העפילה הקבוצה לליגה הלאומית לאחר ניצחון 71 - 68 על אליצור נתניה מסל של ליאור שגב בשנייה האחרונה למשחק.

### עלייה לליגה הלאומית

את עונת 2017/2018 פתחה הקבוצה הליגה הלאומית. למאמן הקבוצה מונה יוסי שוורץ. בינואר 2018 פוטר מאמן הקבוצה יוסי שוורץ ובמקומו הוחתם רועי פרל לעונה וחצי. את העונה סיימה הקבוצה במקום ה-9 בליגה הלאומית ונותרה מחוץ לפלייאוף העליון, אך סיימה במקום ה-1 בפלייאוף התחתון.

את עונת 2018/19 פתחה הקבוצה בליגה הלאומית כאשר רועי פרל ממשיך בעמדת המאמן. סיימה הקבוצה במקום השני בליגה הסדירה והעפילה לפלייאוף העליון, ברבע הגמר גברה הקבוצה 1-2 על ה-7 בטבלה אליצור קריית אתא, בחצי הגמר הודחה הקבוצה לאחר שהפסידה 3-1 בסדרת המשחקים נגד הפועל גליל עליון/קריית שמונה למרות יתרון הביתיות כאשר ניצחה במשחק הראשון בקריית מוצקין אך הפסידה את שלושת המשחקים שלאחריו.

את עונת 2019/2020 פתחה הקבוצה בליגה הלאומית כאשר רועי פרל ממשיך בעמדת המאמן. את העונה סיימה הקבוצה במקום ה-11.

את עונת 2020/2021 פתחה הקבוצה בליגה הלאומית. בינואר 2021 עזבה הקבוצה את אולמה הביתי "גושן" ועברה לשחק ב"אולם יצחק נבון" שנבנה באותה השנה. בסיום עונה זו ירדה הקבוצה לליגה הארצית לאחר שסיימה במקום ה-15 והאחרון.

### חזרה לליגה הארצית

את עונת 2021/2022 פתחה הקבוצה במחוז הצפוני של הליגה הארצית. 

את עונת 2022/2023 פתחה הקבוצה במחוז הצפוני של הליגה הארצית. מאמן הקבוצה באותה עונה היה יוסי שוורץ שחזר לקבוצה אותה אימן בעבר. סגל הקבוצה כלל את רון סבג, ג'ייקוב אורנדר, לידור בן דוד, להב הולין, רותם ברזילי, רון נחום, מאיר רון, עידו גוברמן, עילאי שפיצר, טל פרסלני, יהונתן אוחיון, טום סיגטי, יבגני ליוטרין (סנטר, 2.01) ואליה סרור (סנטר, 2.12). 

בינואר 2023 עברה הקבוצה לניהול העמותה לקידום הספורט בקריית מוצקין. הצוות המקצועי כולל את אלי הבר- מנהל ענף הכדורסל בעמותת הספורט, אברי מונצ'ר- מנכ"ל עמותת הספורט ורוני שיפטן- חבר הנהלת עמותת הספורט. במקביל נפתחה מחדש קבוצת נשים למועדון והיא משחקת בליגה א'. 

את עונת 2023/2024 פתחה הקבוצה במחוז הצפוני של הליגה הארצית. למאמן הקבוצה מונה המאמן אסף רוטנשטיין. סגל הקבוצה כלל את רון סבג, רון נחום, מאיר רון, עילאי שפיצר, טל פרסלני, רון קופר, יובל פוקס, ים סלמן ודור גולדנברג.

שחקני עבר בולטים
----------------

* שלמה בן זאב
* יצחק גודס
* דן אייק
* שלמה דובדבני
* חנוך ברקון
* ברוך הורביץ
* מאיר טפירו
* ישראל הורביץ
* עידו קוז'יקרו
* אילן נניקשווילי
* שרון דרוקר
* זיו בן צבי
* שלמה יאסו
* אליה סרור
* טל פרסלני
* נועם מטלון
* יבגני ליוטרין

קישורים חיצוניים
----------------

* מכבי קריית מוצקין (אורכב 11.04.2017 בארכיון Wayback Machine) באתר איגוד הכדורסל בישראל
* יהודה גורן, חוסר תקציב בולם פעולות כדורסלני קריית מוצקין, מעריב, 3 בפברואר 1964

הערות שוליים
------------

1. ↑  סרטונים צפו: סל ניצחון מהסרטים העלה את קריית מוצקין לליגה הלאומית, באתר ynet, 16 במאי 2017
2. ↑  כפיר חודדה, ‏מאמן חדש לקריית מוצקין: רועי פרל חתם לשנה וחצי, באתר ONE‏, 6 בינואר 2018
3. ↑  מוצקין ועכו יארחו באולם נבון

| ליגה ארצית צפון בכדורסל- עונת 2024/2023 |
| --- |
| 

|  |
| --- |
| הפועל מגדל העמק-יזרעאל • הפועל תל אביב/עודפים • אליצור רעננה • הפועל טבריה/עמק הירדן • הפועל עמק חפר • הפועל עכו-מטה אשר • הפועל גלבוע ברוש • מכבי קריית מוצקין • מכבי חדרה • הפועל בני כפר סבא • הפועל מגידו • הפועל רמת גן-גבעתיים • הפועל נוף הגליל • מכבי הוד השרון |

 |